James Blish

James Benjamin Blish (East Orange, New Jersey, 23 Mae 1921 – Henley-on-Thames Oxfordshire, 30 Gouere 1975) a oa ur skrivagner stadunanat war dachenn ar skiant-faltazi. Brudet eo e heuliad romantoù Cities in Flight hag an istorioù deveret eus Star Trek, a skrivas gant e eil pried. Ar Priz Hugo (Hugo Award for Best Novel) a voe deroet dezhañ e 1959 evit e romant A Case of Conscience.
A-fed steredoniezh ez eo bet lakaet war anv ar skrivagner an termen saoznek gas giant ("ramz gazek") evit envel planedennoù bras-divent graet diwar hidrogen ha heliom evel Sadorn ha Yaou ; an anv-se a skrivas en e istor berr Solar Plexus e 1952.
Ouzhpenn da skrivañ istorioù e-unan e voe J. Blish ur skridvarnour oberennoù S-F all, dindan an anv-pluenn "William Atheling Jr.". Tri anv-pluenn all a impljas : "Donald Laverty", "John MacDougal" hag "Arthur Lloyd Merlyn".
D'an 23 a viz Mae 1921 e voe ganet James Benjamin Blish en East Orange, e New Jersey.
P'edo er skol eil derez ec'h embannas c'hwec'h niverenn eus ur gazetennig anvet The Planeteer. Evel Isaac Asimov, Damon Knight ha Frederik Pohl, a-douez skrivagnerien all, e voe ezel ouzh ar gevredigezh Futurian Science Fiction Society (FSFS), a vode karourien ar skiant-faltazi e New York (1937-1945).
Sudiañ ar vikrobevoniezh e eure e Rutgers University (State University of New Jersey he anv ofisiel), ma voe diplomet e 1942. Goude-se e voe galvet d'an US Army, ma servijas evel kalvezour en ul labourva e-pad ur prantad berr kent bezañ skarzhet e 1944 en abeg ma nac'has naetaat ur veol-zidruzañ. Ur wech disoudardet en em enskrivas e Columbia University (Columbia University in the State of New York he anv ofisiel) e sell kaout ur master el loenoniezh ; diglok e voe e studi avat, rak divizout a eure mont da skrivagner hepken.
E 1947, oadet a 26 vloaz, e timezas gant Virginia Kidd (1921-2003), a oa ivez ezel ouzh an FSFS hag a laboure evel gwazerez skrivagnerien S-F. Goude torridigezh an dimez e 1963 ec'h addimezas James Blish e 1964, ar wech-se gant an arzourez ha skrivagnerez Judith Ann Lawrence (*1934) ; er bloaz-se e tivroas ar c'houblad da Vro-Saoz.
Adalek 1962 betek 1968 e labouras J. Blish evel skridaozer ha skrivarnour evit an Tobacco Institute, hep ma vefe lakaet e anv da heul an darn vuiañ eus e skridoù.
D'an 30 a viz Gouere 1975 e varvas ar skrivagner e Henley-on-Thames, en Oxfordshire, d'an oad a 54 bloaz diwar gankr ar skevent. Beziet e voe en Holywell Cemetery en Oxford. Er Bodleian Library en Oxford e voe fiziet e zielloù
A-hed ar bloavezhioù 1940 ec'h embannas James Blish an darn vuiañ eus e istorioù en nebeud kelaouennoù marc'had-mat (pulps) a veze e gwerzh c'hoazh. Da Frederik Pohl e werzhas e istor kentañ, Emergency Refueling, evit Super Science Stories e 1940. Istorioù all a voe embannet a vare da vare hogen hep tizhout un niver bras a lennerien dre ma vezent skignet en un dachenn strizh. An istor Chaos, Co-Ordinated, a skrivas a-gevret gant Robert A. W. Lowndes (1916-1998), a voe gwerzhet da Astounding Science Fiction ; pa voe embannet e niverenn miz Here 1946 e voe skignet en SUA a-bezh, ar wech kentañ evit un istor sinet gant J. Blish.
Pantropy, diwar an henc'hresianeg παν- pan-, "holl" ha τροπή tropḗ, "treiñ", "treuzfurmiñ", zo ur ger hag a zo bet ijinet gant James Blish e 1952 evit deskrivañ doareoù da azasaat tud, dre gemmadennoù genetek pe sturoniel, ouzh meteier ma ne c'hellfent ket bevañ, evel e strad ar mor, en egor pe war ur blanedenn all.
Alies ec'h adlenne James Blish e skridoù, e tegase kemmoù dezho hag en o hirae. Ur skouer eo Sunken Universe (Super Science Stories, 1942), a voe adembannet e Galaxy Science Fiction e 1952 dindan an titl Surface Tension. En istor-se ec'h implijas ar skrivagner e anaoudegezh er vikrobevoniezh evit leurenniñ tud mikroskopek o ment hag a zo bet kemmet evit gallout bevañ war ur blanedenn a zo goloet gant poulloù dour bas. Erziwezh e voe an istor-se unan a reas ar brasañ berzh a-touez oberennoù J. Blish, ken e voe lakaet en dastumad The Science Fiction Hall of Fame embannet gant Robert Silverberg ; en un dastumad all e voe lakaet e 2016
Troioù-kaer tud vikroskopek a gendalc'has e 1954 e The Thing in the Attic hag e 1955 e Watershed. Ur pevare istor, A Time to Survive, a voe embannet e The Magazine of Fantasy & Science Fiction e 1957 ; er bloaz-se end-eeun e voe bodet ar peder rann en dastumad The Seedling Stars.
Cities in Flight zo un dastumad dre beder levrenn enno romantoù hag istorioù berr skiant-faltazi bet embannet etre 1950 ha 1962. « The Okie novels » eo lesanv an istorioù-se, dre ma 'z int awenet gant divroadeg tud Oklahoma a-c'houde an Dust Bowl, eleze un heuliad korventennoù traezh hag a zrastas pradeier SUA ha Kanada er bloavezhioù 1930. James Blish a gont enno buhez an Okies, a zo tud o veajiñ dizehan en egor evit kavout labour ; dre o c'hantreadennoù e tamziskoueze ar skrivagner e vennozhioù politikel a-zivout stad sevenadur ar C'hornôg, levezonet ma oa gant Der Untergang des Abendlandes ("Diskar ar C'hornôg") Oswald Spengler (levrenn 1 : 1918 ; levrenn 2 : 1922).
Goude Cities in Flight e kendalc'has James Blish da labourat war istorioù koshoc'h. E 1958 e voe embannet un eil kentel eus A Case of Conscience, a oa bet embannet er gelaouenn If e miz Gwengolo 1953. En istor-se e kontas ar skrivagner a-zivout ar relijionoù hag o emplegadurioù : e-kerzh un ergerzhadeg war ar blanedenn Lithia e kav an dud ur spesad stlejviled daoudroadek ; unan eus izili ar skipailh, ur jezuist, zo skodeget pa verz e vev ar spesad-se hervez ur vuhezegezh disi padal ez eo dizoue a-grenn. Tri romant a voe da-heul : Doctor Mirabilis (1964), Black Easter (1968) ha The Day After Judgment (1971). E 1991 e voe bodet ar pevar romant en dastumad anvet After Such Knowledge.
D'ar romant A Case of Conscience e voe deroet ar Priz Hugo (Hugo Award for Best Novel) e 1959, ha diuzet e voe evit an dastumad American Science Fiction: Five Classic Novels 1956-1958 embannet gant Library of America e 2012
An embanner Bantam Books e New York a c'houlennas digant James Blish azasaat rannoù eus ar stirad skinwel Star Trek e stumm istorioù berr a voe dastumet dre zaouzek levrenn embannet adalek 1967 betek 1977. Dre ma fallaas yec'hed ar skrivagner a-hed an dekvloaziad-se e voe skrivet meur a istor gant e wreg Judith Ann Lawrence ; ne voe ket meneget he anv kent al levrenn diwezhañ avat.
Unan eus ar skridvarnourien gentañ war dachenn ar skiant-faltazi e voe James Blish, a varne bepred hervez dezverkoù al lennegezh "sirius". Dindan an anv-pluenn "William Atheling Jr." e tiskoueze sioù evel ar fazioù yezhadur hag ar meizadoù skiantel treuzkomprenet, hag e tage ar c'helaouennoù a embanne skridoù hep en devout o reizhet a-raok.
Bodet e voe e skridvarnoù en dastumadoù The Issue at Hand e 1964 ha More Issues at Hand e 1970.
Ker plijet e veze J. Blish gant oberennoù ar skrivagner stadunanat moliac'h James Branch Cabell (1879-1958) ma skridaozas e-pad ur mare Kalki, a oa kazetenn The Cabell Society.
Meur a skrivagner zo bet levezonet gant mennozhioù ha termenoù bet skrivet gant James Blish en e istorioù skiant-faltazi, evel "buanoc'h eget ar gouloù" hag an "Dirac communicator" .
Gantañ ivez e voe goveliet an anv gas giant en istor Solar Plexus ; ur gentel all eus an istor a oa bet embannet e 1941 hep an termen-se avat.
Koulz en SUA hag en R-U e voe embannet oberennoù James Blish, gant meur a di-embann, alies gant disheñvelderioù eus an eil embannadur d'egile ha dindan meur a ditl. Ar skrivagner e-unan a oa boas da hiraat ha da adembann e skridoù. Hiziv an deiz c'hoazh ez eus embannadennoù nevez.
Hervez o maread ez eo renket ar c'helaouennoù.